IKURI
Na iVakayakavi ni Turaga—Kena Vakananumi e Dokai Kina na Kalou
ERA vakaroti na lotu Vakarisito mera dau vakananuma na mate i Karisito. Na ivakananumi oqo e dau vakatokai tale ga me “i Vakayakavi ni Turaga.” (1 Korinica 11:20, VV) Na cava e bibi kina na ivakananumi? E dodonu me vakayacori vakacava? Ena gauna cava?
A tauyavutaka na ivakananumi oqo o Jisu Karisito ena yabaki 33 S.K. ena bogi vata ga era dau vakananuma kina na Lakosivia na Jiu. Nodra soqo oqo na Jiu era dau vakayacora ga vakadua e veiyabaki ena vula o Naisani, ena ika14 ni siga. Era cakacakataka na tikinisiga oqo na Jiu ena nodra dau waraka e veiyabaki e dua na siga ena loma ni vulaitubutubu e tautauvata vinaka kina na balavu ni bogi kei na balavu ni siga, me rau ya12 na aua. Na vulavou e volekata duadua na siga oqo era dau okata me itekitekivu ni vula na Naisani. Oti tale e 14 na siga era sa qai dau vakayacora na Kanavata ni Lakosivia ni sa dromu na matanisiga.
Oti nodratou vakananuma na Lakosivia o Jisu kei iratou na yapositolo, a vakatalai Jutasa Isikarioti o Jisu, qai tauyavutaka na iVakayakavi ni Turaga. Sa mai sosomitaka na Kanavata ni Lakosivia na iVakayakavi ni Turaga, dodonu gona me vakananumi ga vakadua e veiyabaki.
E tukuni ena Kosipeli i Maciu: “Sa taura na madrai ko Jisu, ia ni sa lotutaka oti, sa dovia, ka solia vei ira na tisaipeli, ka kaya, Taura, kania; oqo na yagoqu. Sa qai taura na bilo ko koya, ia ni sa vakavinavinaka oti, sa solia vei ira, ka kaya, Dou gunu kece kina; Oqo na noqu dra ni veiyalayalati vou sa liviraki e na vukudra e lewe vuqa, me bokoci nai valavala ca.”—Maciu 26:26-28.
E so era vakabauta ni a vukica o Jisu na madrai me yagona kei na waini me nona dra. Ia, a se tu vinaka sara tu ga na yago i Jisu ena gauna a solia kina na madrai vei iratou na yapositolo. Eratou a kania dina beka na lewena qai gunuva nona dra? Sega, baleta ni sa na wiliki oqori me veikanikani qai beci tale ga kina na lawa ni Kalou. (Vakatekivu 9:3, 4; Vunau ni Soro 17:10) Me vaka e volai tu ena Luke 22:20, a kaya o Jisu: “A bilo oqo na veiyalayalati vou e na noqu dra sa liviraki e na vukumudou.” Kena ibalebale beka oya ni sa vuki dina na bilo me “veiyalayalati vou”? E sega ni rawa, baleta na veiyalayalati e dua na ka e sega ni rawa nida raica se tara.
O koya gona, erau ivakatakarakara ga na madrai kei na waini. Na madrai e vakatakarakarataka na yago uasivi i Karisito. A vakayagataka o Jisu na madrai a vo mai na Kanavata ni Lakosivia. A sega ni vakaleveni se vakaisi na madrai. (Lako Yani 12:8) E dau vakayagataka na iVolatabu na leveni me vakatakarakarataka na ivalavala ca. O koya gona, na madrai e sega ni vakaleveni e vakatakarakarataka na yago uasivi i Jisu a solia me isoro. A uasivi na yagona baleta ni sega ni takavi koya na ivalavala ca.—Maciu 16:11, 12; 1 Korinica 5:6, 7; 1 Pita 2:22; 1 Joni 2:1, 2.
Na waini damudamu e vakatakarakarataka na dra i Jisu. A yaga sara nona dra baleta ni ivakadei ni veiyalayalati vou. E kaya o Jisu ni a liviraki na nona dra “me bokoci [kina] nai valavala ca.” E rawa kina vua na Kalou me wiliki ira e so mera yalododonu, ra qai okati ena veiyalayalati vou. (Iperiu 9:14; 10:16, 17) Ena vuku ni veiyalayalati oqo e rawa kina mera lai bula i lomalagi e 144,000 na lotu Vakarisito yalodina. E keri era na veiqaravi vakatui, vakabete me vakalougatataki kina na kawatamata kece.—Vakatekivu 22:18; Jeremaia 31:31-33; 1 Pita 2:9; Vakatakila 5:9, 10, NW; 14:1-3.
O cei e dodonu me vakayagataka na madrai kei na waini ena iVakananumi? O ira ga era vauci ena veiyalayalati vou, oya o ira era nuitaka na bula i lomalagi. E vakadeitaka vei ira na yalo tabu ni Kalou nira sa digitaki mera lai tui vata kei Karisito mai lomalagi. (Roma 8:16, VV) Era vauci tale ga o ira oqo ena dua na veiyalayalati kei Jisu mera lewe ni dua na Matanitu.—Luke 22:29.
Vakacava o ira e nodra inuinui na bula tawamudu ena Parataisi e vuravura? Era muria tale ga na ivakaro i Jisu ra qai dau vakananuma na iVakayakavi ni Turaga, ia era lai tiko ena vakarokoroko ni veisoliyaki na madrai kei na waini, era sega ni vakayagataka. E dau nodra ivalavala na iVakadinadina i Jiova mera vakananuma na iVakayakavi ni Turaga e veiyabaki, ena ika14 ni Naisani ni sa dromu na siga. Ena gauna oqo era le vica ga na udolu era nuitaka na bula i lomalagi, ia na iVakananumi e soqo namaki vei ira na lotu Vakarisito kece. Na vuna, baleta ni gauna vinaka mera vakananuma kina nodrau loloma levu na Kalou o Jiova kei na Luvena o Jisu Karisito.—Joni 3:16.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn